
ועדת הכלכלה 
 03/07/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 904>
מישיבת ועדת הכלכלה
יום שלישי, י"ג בתמוז התשע"ב (03 ביולי 2012), שעה 13:30
<סדר היום:>
<צו הפיקוח על מצרכים ושירותים (יבוא רכב ומתן שירותים לרכב)(תיקון), התשע"ב-2012 – בקשת שר התחבורה, התשתיות הלאומיות והבטיחות בדרכים לדיון מחדש ודיון מחדש בסעיף 3ב המוצע, לעניין הסמכת אגף הרכב במשרד לקבוע נוהל שבו יוגדרו צורכי עסקו הייחודים של עוסק המחייבים לייבא רכב בייבוא מיוחד>
נכחו:

<חברי הוועדה:> 
כרמל שאמה-הכהן – היו"ר
<מוזמנים:> 
	שרית זוכוביצקי
	–
	עו"ד, הלשכה המשפטית, משרד התחבורה, התשתיות הלאומיות והבטיחות בדרכים

	אבנר פלור
	–
	מנהל אגף הרכב, משרד התחבורה, התשתיות הלאומיות והבטיחות בדרכים

	בועז גידנסקי
	–
	משרד המשפטים

	יעקב יהודה רודד 
	–
	מנכ"ל, איגוד יבואני הרכב

	עזרא שוהם
	–
	יו"ר איגוד שמאי הביטוח

	ניצה בר דגן 
	–
	עוזרת אישית של יו"ר איגוד שמאי הביטוח

	ליאור רותם 
	–
	דובר ועדת הכלכלה


<ייעוץ משפטי: >
איתי עצמון
אמיר רוזנברג (מתמחה)
<מנהלת הוועדה:>
לאה ורון
<קצרנית פרלמנטרית:>
אושרה עצידה
<צו הפיקוח על מצרכים ושירותים (יבוא רכב ומתן שירותים לרכב)(תיקון), התשע"ב-2012 בקשת שר התחבורה, התשתיות הלאומיות והבטיחות בדרכים לדיון מחדש ודיון מחדש בסעיף 3ב המוצע, לעניין הסמכת אגף הרכב במשרד לקבוע נוהל שבו יוגדרו צורכי עסקו הייחודים של עוסק המחייבים לייבא רכב בייבוא מיוחד>
<היו"ר כרמל שאמה-הכהן:>
צהריים טובים. על סדר-היום צו הפיקוח על מצרכים ושירותים (יבוא רכב ומתן שירותים לרכב)(תיקון), התשע"ב-2012, בקשת שר התחבורה, התשתיות הלאומיות והבטיחות בדרכים לדיון מחדש ודיון מחדש בסעיף 3ב המוצע לעניין הסמכת אגף הרכב במשרד לקבוע נוהל שבו יוגדרו צורכי עסקו הייחודים של עוסק המחייבים לייבא רכב בייבוא מיוחד. מאשר את הבקשה.
<שרית זוכוביצקי:>
בדיון הקודם אושר הנוסח ולבקשת הוועדה הסמכנו את מנהל אגף הרכב לקבוע נהלים לעניין רכב בייבוא מיוחד כדי ליצור ודאות ליבואנים ולעוסקים בעניין בקשה לייבא רכב מיוחד עבור עיסוקם.
<איתי עצמון:>
מכיוון שעלתה בדיון השאלה מה זה לצרכי עסקו הייחודים.

<שרית זוכוביצקי:>
נכון, וכך עשינו. כשהעברנו את הנוסח לבחינת המחלקה לחקיקת משנה במשרד המשפטים הבנו שמנהל אגף הרכב לא מוסמך לקבוע נהלים, ואז ביקשנו ליצור מנגנון אחר שייצור ודאות לגבי סירובם של עוסקים.
המנגנון שאנחנו הצענו, ואת הנוסח המוצע תיאמנו עם כלל המשרדים, לרבות היועץ המשפטי לוועדה, הוא שאנחנו נאפשר לעוסק שיבואן סירב לבקשתו לייבא רכב לפנות רשות. הרשות תזמן את היבואן המסרב לשימוע. תקבל החלטה בעניין שלו תוך 45 ימים ותפרסם את ההחלטות. למה זאת הדרך שבחרנו? גם מלכתחילה כשנתבקשנו לקבוע הוראת נוהל ידענו שזה עשוי להיות די מסובך משום שרכב בייבוא מיוחד זה יכול להיות כל רכב מסוג שהוא והצורך שבו, אם זה רכב להובלת צינורות גדולים. כל מקרה הוא מקרה ייחודי. דווקא המנגנון הזה מאפשר לנו לקבוע החלטה ספציפית למקרה ייחודי. היא תפורסם באינטרנט והאחרים יוכלו ללמוד ממקרה למקרה, וזה מה שהצענו. 
<היו"ר כרמל שאמה-הכהן:>
הערות.

<עזרא שוהם:>
סליחה אדוני, קפצתם לסעיף 3ב. אם אפשר להעיר לגבי סעיף 1 כי אנחנו דילגנו עליו בישיבה הקודמת לגבי ייבוא משאיות ואוטובוסים כי בוועדת זליכה רצינו לפתוח את התחרות בשוק. רציתי לבקש ממשרד התחבורה להוסיף שהייבוא יכלול גם משאיות - - -

<לאה ורון:>
אדוני, סעיף 1 אושר והוא איננו על סדר-יומה של הוועדה היום. משאושר סעיף, על מנת לדון בו נדרשת בקשה של מי מחברי הכנסת לקיים דיון מחדש. 

<עזרא שוהם:>
אי אפשר להוסיף הרחבה?

<לאה ורון:>
מאחר ואין בקשה כזאת על שולחן הוועדה, והיא גם לא פורסמה, לא ניתן לעשות את זה.
<היו"ר כרמל שאמה-הכהן:>
צריך לפרסם מראש.

<לאה ורון:>
צריך להודיע לכולם מראש, צריך להיערך מראש, אחרת יגידו שאנחנו עושים מחטפים בהצבעות.

<עזרא שוהם:>
לא, לא מחטפים.  זה כי פשוט שכחו להוסיף את זה. 

<לאה ורון:>
אי-אפשר, אי-אפשר. זה התקנון של הכנסת.

<היו"ר כרמל שאמה-הכהן:>
אתם מסכימים לכך ששכחתם להוסיף משהו?

<שרית זוכוביצקי:>
לא, לא. אם תהיינה תוספות אחר כך בעקבות ועדת זליכה זה אולי  בצו, אולי בחוק הרישוי. בשלב זה זה הנוסח.

<אבנר פלור:>
מה שהוא מעלה נמצא בוועדת זליכה.

<שרית זוכוביצקי:>
אבל זה עוד לא בשל.

אני אקריא רק את שלושת הסעיפים החדשים. במסגרת הוספת סעיף 3ב - - -

<איתי עצמון:>
יכול להיות שנמקם את זה אולי במקום אחר, צריך לבדוק. נבחן את זה.

<שרית זוכוביצקי:>
המיקום - בסדר, אין לנו התנגדות.

אני מקריאה החל מסעיף קטן (ה). 

"(ה) עוסק שיבואן סרב לבקשתו לייבא עבורו רכב חדש שהוא רכב ביבוא מיוחד רשאי לפנות לרשות כדי שתחליט האם סירבו של היבואן היה בלתי סביר לפי סעיף 16א(י).

(ו) בטרם תקבל החלטה כאמור בסעיף קטן (ה) תיתן הרשות ליבואן הזדמנות לטעון את טענותיו; הרשות תקבל החלטתה בתוך 45 ימים מיום קבלת פנייתו של העוסק.

(ז) החלטותיה של הרשות כאמור בסעיף קטן (ה) יופקדו לעיון הציבור באגף הרכב במשרד התחבורה בשעות העבודה הרגילות של המשרד ובאתר האינטרנט של המשרד."
<היו"ר כרמל שאמה-הכהן:>
הערות. 

הצבעה
בעד – פה אחד
צו הפיקוח על מצרכים ושירותים (יבוא רכב ומתן שירותים לרכב)(תיקון), התשע"ב-2012, בקשת שר התחבורה, התשתיות הלאומיות והבטיחות בדרכים לדיון מחדש ודיון מחדש בסעיף 3ב המוצע לעניין הסמכת אגף הרכב במשרד לקבוע נוהל שבו יוגדרו צורכי עסקו הייחודים של עוסק המחייבים לייבא רכב בייבוא מיוחד, אושר.
<היו"ר כרמל שאמה-הכהן:>
מאושר.
הישיבה נעולה.

<הישיבה ננעלה בשעה 13:40.>
